कांग्रेस-भाजपा ने ट्विटर पर वोटिंग की अपील की तो EC ने नोटिस भेजा
Tripura Assembly (Vidhan Sabha) Election News Update त्रिपुरा 2023 LIVE Update. Follow Tripura Vidhan Sabha Chunav Latest News, Report, and Analysis On Dainik Bhaskar
त्रिपुरा में विधानसभा चुनाव के लिए गुरुवार को वोटिंग हुई। सभी 60 सीटों पर सिंगल फेज में वोट डाले गए। 16 फरवरी को करीब 86.10% मतदान हुआ। चुनाव के नतीजे 2 मार्च को आएंगे। इससे पहले 2018 में त्रिपुरा में 90% मतदान हुआ था और सरकार भाजपा ने बनाई थी। इस बार वोटिंग का आंकड़ा 4% कम है।
इस बार राज्य में कुल 3,337 पोलिंग बूथ बनाए गए थे। चुनाव में राज्य की 28.13 लाख जनता ने 259 उम्मीदवारों की किस्मत का फैसला किया। यह चुनाव 2023 का पहला चुनाव है।
उधर, भाजपा-कांग्रेस को ट्विटर पर वोटिंग अपील करना भारी पड़ गया। चुनाव आयोग ने दोनों दलों को आचार संहिता उल्लंघन के मामले में नोटिस भेजा है। भाजपा महासचिव दिलीप सैकिया को भी इस मामले में नोटिस भेजा गया है।
अपडेट्स...
तस्वीरों में देखिए त्रिपुरा विधानसभा चुनाव...
टिपरा मोथा चीफ प्रद्योत बोले- BJP विधायकों को खरीदने का सोचा है
उधर मतदान के बीच टिपरा मोथा प्रमुख प्रद्योत माणिक्य देबबर्मा का बयान सुर्खियों में आ गया है। प्रद्योत ने कहा है कि अगर उनकी पार्टी बहुमत हासिल नहीं कर पाती है तो वे BJP विधायकों को खरीदने के बारे में सोच रहे हैं। चुनाव के बाद गठबंधन और खरीद-फरोख्त के सवाल पर देबबर्मा बोले- ‘मैं अपने महल के कुछ हिस्से को बेचकर भाजपा के 25-30 विधायकों को खरीदने के बारे में सोच रहा था। मेरे पास पैसा ही पैसा है।’
प्रद्योत ने कहा, ‘ऐसा क्यों माना जाता है कि केवल हम बिकाऊ हैं? सिर्फ हम पर ही सवाल क्यों उठाए जाते हैं? BJP वालों को भी खरीदा जा सकता है।’
संन्यास की खबरों को भी नकारा
प्रद्योत किशोर माणिक्य देबबर्मा के बारे में यह कहा जा रहा था कि वे त्रिपुरा चुनाव का रिजल्ट आने के बाद राजनीति छोड़ देंगे। वे कभी भी 'बुबागरा' (राजा) के रूप में वोट नहीं मांगेंगे। अब खुद प्रद्योत ने इसे अफवाह बताया है। बुधवार को एक इंटरव्यू में प्रद्योत ने कहा कि, ‘मैं कहीं नहीं जा रहा हूं। मेरी बात का गलत मतलब निकाला गया। मैंने कहा था कि मैं मंगलवार को आखिरी बार वोट मांगने आया हूं, क्योंकि वह प्रचार का आखिरी दिन था।’
1100 बूथ संवेदनशील, 28 पर कड़ी सुरक्षा थी
मुख्य निर्वाचन अधिकारी गित्ते किरणकुमार दिनकरराव ने कहा कि 3,337 में से 1,100 बूथ संवेदनशील हैं, जबकि 28 बूथ अति-संवेदनशील हैं। राज्य में धारा 144 लागू है। साथ ही 25 हजार सुरक्षा बल भी तैनात किए गए।
BJP के 55 उम्मीदवार, महिलाओं की संख्या भी ज्यादा
त्रिपुरा चुनाव में कुल 20 महिलाएं विधायकों ने दावेदारी रखी। उधर, भारतीय जनता पार्टी ने त्रिपुरा में 55 सीटों पर चुनाव लड़ा, जबकि उसकी सहयोगी IPFT ने 6 सीटों पर दावेदारी पेश की है। BJP ने सबसे ज्यादा 12 महिला कैंडिडेट को मैदान में उतारा है। उधर, ममता बनर्जी की पार्टी TMC भी 47 सीटों पर मैदान में है, जबकि कांग्रेस ने कुल 13 प्रत्याशियों को मैदान में उतारा है।
इस बार नई पार्टी टिपरा मोथा भी मैदान में 
राज्य में सत्तारूढ़ भाजपा और CPIM-कांग्रेस गठबंधन के अलावा इस बार एक नई पार्टी भी चुनावी मैदान में उतरी। इस नई पार्टी का नाम टिपरा मोथा है, जिसका नेतृत्व पूर्व शाही वंशज प्रद्योत माणिक्य देबबर्मा कर रहे हैं। टिपरा मोथा को नेशनल पार्टीज से उलट लोकल होने का फायदा मिल सकता है।
टिपरा मोथा ने 'ग्रेटर टिपरालैंड' को अपना चुनावी एजेंडा बनाया है। पार्टी ने 42 सीटों पर उम्मीदवार उतारे हैं। जिनमें 20 आदिवासी बहुल इलाके हैं। गौरतलब है कि ग्रेटर टिपरालैंड के जरिए त्रिपुरा की स्थानीय जनजातियों के लिए अलग राज्य बनाने की मांग की जा रही है।
गृहमंत्री शाह का दावा- काउंटिंग वाले दिन 12 बजे से पहले बहुमत हासिल होगा
गृहमंत्री अमित शाह ने हाल में एक इंटरव्यू में ये दावा किया है कि भाजपा त्रिपुरा में दोबारा सरकार बनाने जा रही है। शाह ने कहा- "हमने 'चलो पलटाई' का नारा त्रिपुरा की स्थिति बदलने के लिए दिया था और आज हमने हालात बदल दिए हैं। कांग्रेस और कम्युनिस्ट पार्टी साथ आए हैं, वे मान चुके हैं कि दोनों अकेले BJP को नहीं हरा सकते। मतगणना वाले दिन दोपहर 12 बजे से पहले BJP को त्रिपुरा में पूर्ण बहुमत मिलेगा और सरकार बनेगी।"